Il-familja Caruana Galizia ressqet ittra ġudizzjarja quddiem l-Ewwel Awla tal-Qorti Ċivili L-avukati tal-familja Caruana Galizia ressqu ittra ġudizzjarja li fih qed jisħqu li l-Gvern Malti għandu jieħu l-miżuri kollha neċessarji biex tinfetaħ inkjesta pubblika biex tistabbilixxi jekk l-Istat Malti hux qed jimxi mal-obbligazzjoni tiegħu li jipproteġi l-ħajja u dan skont il-Konvenzjoni Ewropea għad-Drittijiet tal-Bniedem. L-ittra, ippreżentata quddiem l-Ewwel Awla tal-Qorti Ċivili, f’isem Peter, Matthew, Andrew u Paul Caruana Galizia, hija indirizzata lill-Avukat Ġenerali, lill-Ministru għall-Ġustizzja u lill-Prim Ministru. Huma qed jisħqu li l-inkjesta pubblika għandha tistabbilixxi jekk il-qtil ta’ Daphne Caruana Galizia setax ġie evitat, jekk il-Gvern kellux jieħu passi ġaladarba kien jaf li l-ħajja tal-ġurnalista kienet fil-periklu u jekk kellux jagħtiha l-protezzjoni. L-inkjesta, ikompli jisħaq il-protest, għandha tinvestiga jekk “il-proċeduri, il-proċessi u l-istrutturi amministrattivi,” kinux biżżejjed biex jindikaw lill-Istat li Caruana Galizia kienet fil-periklu u jekk kinux biżżejjed biex dan iwassal biex jittieħdu miżuri ta’ prekawzjoni. Fin-nuqqas ta’ dan, tkompli l-famillja Caruana Galizia, l-inkjesta għanda tinvestiga u tagħti rakkomandazzjonijiet dar kif dan għandhom jissaħħu. Il-familja qed tisħaq ukoll li jekk il-Gvern mhux se jniedi investigazzjoni indipendenti u imparzjali mhux se jkollom triq oħra għajr li jiftħu proċeduri legali kontra l-Avukat Ġenerali, il-Ministru għall-Ġustizzja u l-Prim Ministru. L-ittra kienet iffirmata mill-avukati Jason Azzopardi, Eve Borg Costanzi u Therese Commodini Cachia.